Predkladacia  správa

Materiálu poskytuje informácie o zodpovednosti a opatreniach v kauze Nemec a spol. vs. Slovenská republika. 
 
	Európsky súd pre ľudské práva dňa 23. októbra 2001, vyniesol rozsudok, v ktorom rozhodol, že došlo k porušeniu ustanovenia článku 6 ods. 1 Európskeho dohovoru o ochrane ľudských práv a základných slobôd. 

 	Súd rozhodol, že Slovenská republika má zaplatiť každému sťažovateľovi 100.000,-Sk vo vzťahu k nemajetkovej ujme a úhrnnú sumu 15.000,-Sk vo vzťahu k nákladom a výdavkom na súdne konanie.
		
	Spor vznikol na základe sťažnosti proti Slovenskej republike podanej na Európskej komisii pre ľudské práva podľa článku 34 Dohovoru ôsmimi slovenskými občanmi pánmi Jaroslavom Nemcom, Vladimírom Rakom, Ľudovítom Kalinom, Pavlom Štefankom, Jozefom Horváthom, Vladimírom Joríkom, Jánom Kučerom a Pavlom Plesníkom 1. marca 1999.

Vláda Slovenskej republiky bola zastúpená agentom vlády, pánom P. Vršanským.

Sťažovatelia tvrdili, že súdne konanie týkajúce sa ich návrhu na vyplatenie autorskej odmeny trvalo neprimerane dlho.

Tento materiál podáva informáciu o postupe pri určovaní zodpovednosti  sudcu za škodu spôsobenú neprimerane dlhým konaním pred súdom podľa súčasnej právnej úpravy, a takisto obsahuje úpravu de lege ferenda, podľa ktorej budú prieťahy v konaní expresis verbis považované za nesprávny úradný postup a novelizáciou zákona č. 385/2000 Z. z. o sudcoch a prísediacich a o zmene a doplnení niektorých zákonov (§ 118 ods. 1) sa upraví premlčacia lehota na disciplinárne konanie voči sudcovi, ktoré je v čase vydania rozhodnutia Európskeho súdu pre ľudské práva z hľadiska časového spravidla irelevantné.